ΓΡΑΠΤΗ ΕΡΩΤΗΣΗ E-2236/96 υποβολή: Per Stenmarck (PPE) προς την Επιτροπή (9 Αυγούστου 1996)

Θέμα: Τέλη ναυσιπλοΐας

Το 1994 η Κυβέρνηση της Σουηδίας έλαβε επιστολή «επίσημης προειδοποίησης» από την ΕSΑ (εποπτεύουσα αρχή της ΕΖΕΣ) σε ό,τι αφορά τα σουηδικά τέλη ναυσιπλοΐας τα οποία κατά τη γνώμη της ΕSΑ εκτελούν χρέη φόρου. Οι εγχώριες σουηδικές ακτοπλοϊκές γραμμές είχαν εξαιρεθεί από αυτά τα τέλη καθώς επίσης και τα υπερωκεάνια απευθείας σύνδεσης.

Η σουηδική κυβέρνηση αποφάσισε τώρα να αλλάξει το σύστημα με αποτέλεσμα τόσο τα υπερωκεάνια απευθείας σύνδεσης όσο και οι εχγώριες σουηδικές γραμμές να καταβάλλουν τέλη που βασίζονται στη μεικτή χωρητικότητα του σκάφους και στον αριθμό των συνδέσεων που εκτελεί ετησίως. Η Σουηδία είναι η μόνη χώρα της ΕΕ η οποία επιβάλλει παρόμοια τέλη. Το νέο τέλος πρέπει να καταβάλλεται για ένα φορτίο, μετά από 12 αγκυροβολήσεις σε κάποιο σουηδικό λιμάνι κατ' έτος, και μετά από 18 αγκυροβολήσεις για τα προθμεία. Είναι αδύνατο, συνεπώς, για ένα υπερωκεάνιο πλοίο, το οποίο πιάνει κατά ανώτατο όριο 10-11 φορές ετησίως ένα σουηδικό λιμάνι, να επιλέξει ατελείς διαύλους ναυσιπλοΐας. Για ένα πορθμείο που εκτελεί δρομολόγια στο Sound, αυτές οι 18 φορές συμπληρώνονται ήδη την 1η Ιανουαρίου κάθε χρόνου. Τα πλοία τροφοδότησης είναι πιθανό να χρειάζονται κάποιες εβδομάδες μόνον για να συμπληρώσουν τις 12 συνδέσεις. Τα τέλη αυτά μπορούν επίσης να αποθαρρύνουν τις τυχόν νέες επιχειρήσεις και τις αφίξεις νέων πλοίων στα σουηδικά λιμάνια, με μεγάλες ανάγκες ρευστότητας, τη στιγμή που θα επιθυμούσαν την αύξηση των μεταφορών. Επιπλέον, τα υπερωκεάνια διαθέτουν πολύ μεγαλύτερη μεικτή χωρητικότητα από τα μικρά πλοία τροφοδότησης, πραγματοποιούν όμως το ίδιο μεταφορικό έργο.

Η εξαγωγική βιομηχανία της Σουηδίας θα επιβαρυνθεί το πρόσθετο τέλος των υπερωκεάνιων γραμμών για την αποστολή των εμπορευμάτων τους εκτός Σουηδίας με τα πλοία αυτά. Τούτο θα αποτελέσει ένα πολύ επιβαρυντικό μειονέκτημα για την εξαγωγική βιομηχανία της Σουηδίας σε σύγκριση με την εξαγωγική βιομηχανία της ηπειρωτικής Ευρώπης.

Η σουηδική κυβέρνηση δηλώνει ότι δεν μπορεί να γίνει καμία εξαίρεση από τον κανόνα αυτό για τις απευθείας υπερωκεάνιες συνδέσεις εξ αιτίας των κοινοτικών κανονισμών. Μπορεί μήπως η Επιτροπή να αναφέρει κατά πόσο τούτο είναι σωστό; Έχει η σουηδική κυβέρνηση το δικαίωμα, σύμφωνα με τη νομοθεσία της ΕΕ, να επιβάλει τέλη τα οποία να αποσκοπούν αποκλειστικά και μόνο στις σουηδικές επιχειρήσεις και όχι στις άλλες εταιρίες που εδρεύουν εντός της ΕΕ;

Απάντηση του κ. Monti εξ ονόματος της Επιτροπής (7 Οκτωβρίου 1996)

Τα ερωτήματα τα οποία θέτει το Αξιότιμο Μέλος του Κοινοβουλίου αφορούν το σύστημα φορολόγησης των λιμενικών υπηρεσιών στη Σουηδία.

Με βάση τη σημερινή μορφή του κοινοτικού δικαίου, κάθε κράτος μέλος έχει την ευχέρεια να καθιερώνει το δικό του σύστημα φορολόγησης των λιμενικών υπηρεσιών. Παρόλα αυτά, τα συστήματα των κρατών μελών πρέπει να μην υπερβαίνουν ορισμένα όρια. Πράγματι, οι φόροι για τους οποίους γίνεται λόγος στην ερώτηση πρέπει, μεταξύ των άλλων, να μην αντιβαίνουν στις απαγορεύσεις που προβλέπονται στο άρθρο 9 και επόμενα και στα άρθρα 92 και 95 της Συνθήκης ΕΚ 7 τούτο σημαίνει ότι δεν επιτρέπεται να αποτελούν φόρους έχοντες αποτελέσματα ισοδύναμα με τα αποτελέσματα των τελωνειακών δασμών, ούτε να συνεπάγονται την ενίσχυση των σουηδικών προϊόντων, ούτε να οδηγούν στη δυσμενή μεταχείριση των προϊόντων που προέρχονται από άλλα κράτη μέλη προς όφελος των παρόμοιων ή ανταγωνιστικών σουηδικών προϊόντων. Εν πάση περιπτώσει, ένα κράτος μέλος δεν εμποδίζεται ουδόλως να επιβάλλει στα ίδια του τα αγαθά φορολογία επαχθέστερη από εκείνην που ισχύει για τα αγαθά των άλλων χωρών.

Η Επιτροπή διαπίστωσε ωστόσο ότι το σουηδικό σύστημα φορολόγησης των λιμενικών υπηρεσιών περιλαμβάνει έναν φόρο ο οποίος στα σουηδικά αποκαλείται «Farledsvaruavgift» και ο οποίος εισπράττεται μόνο για τα αγαθά τα οποία προέρχονται από το εξωτερικό ή προορίζονται για το εξωτερικό 7 επειδή ο τελευταίος αυτός όρος περιλαμβάνει και τα υπόλοιπα κράτη μέλη, ο εν λόγω φόρος έχει αποτελέσματα ισοδύναμα με εκείνα ενός τελωνειακού δασμού. Η Επιτροπή ήλθε σε επαφή με τις σουηδικές αρχές με σκοπό την ευθυγράμμιση της κατάστασης με την κοινοτική νομοθεσία. Πράγματι, σύμφωνα με τα στοιχεία που διαβιβάστηκαν στην Επιτροπή η διευθέτηση του προβλήματος έχει ήδη δρομολογηθεί στο πλαίσιο αναθεώρησης του υπόψη συστήματος φορολόγησης εκ μέρους των σουηδικών αρχών και πρόκειται να ολοκληρωθεί στα τέλη του 1996.